Britisk farvel svækker Europas sikkerhed og økonomi - Mandag Morgen - Uafhængigt innovationshus. Analyser og ny viden.
Britisk farvel svækker Europas sikkerhed og økonomi
Af Claus Kragh og Jens Reiermann | 27. juni 2016 kl. 5:45 | Print
Europas centrale politiske ledere kæmper for EU's overlevelse. Derfor vil Storbritannien blive straffet hårdt for at forlade unionen. Andre lande – ikke mindst Danmark – skal afskrækkes fra at følge briterne.
Statsminister Lars Løkke Rasmussens ønske om, at de øvrige EU-lande skal tage med fløjlshandsker på det Storbritannien, der i torsdags stemte sig ud af EU, vil ikke gå i opfyldelse.
Tværtimod vil Storbritannien blive mødt med isnende kulde og kontinentaleuropæisk stålsathed, når landet nu skal forhandle sit fremtidige forhold til EU. Allerede i morgen tirsdag vil EU's centrale ledere fra Tyskland, Frankrig og de europæiske institutioner gøre det klart, at Storbritannien ikke skal forvente nogen positiv særbehandling overhovedet.
Storbritannien traf selv den historiske beslutning at forlade EU. Hvis denne tendens spreder sig, vil selve EU's eksistens været truet. Derfor skal der nu statueres et eksempel, der gør det klart, at det har endog meget alvorlige konsekvenser for et medlemsland at forlade unionen.